khistorydata/jeongjo-sjw-relations huggingface dataset:
정조 13년
全羅監司尹行元疏曰伏以臣自惟庸愚宜甘退散而偏荷恩造殆遍揚歷方叨匪分之職已速無情之謗纔陳衷懇以冀體諒罪之不加爵又移授乃於昨日政以臣爲湖南觀察使者臣誠感結鏤肝懼甚集木聞命兢惶不知所以自措也承流宣化孰非不重而至於湖南一路素號難治財賦之殷爲國家根本幅員之廣與嶺南竝稱而俗習多詐獄訟繁興世變層生罪孽相望綜理之方隄防之道政須嚴明之人藉重殫戢之威而今乃擧以畀之於如臣無似之一賤品以臣綿薄之才疏闇之識將何以任藩翰之重副委毗之眷哉噫官至刺史古人所榮常情所同臣豈獨異而自量已熟冒膺無路敢陳肝膈之懇仰瀆崇嚴之聽伏乞聖明察臣言之非出飭讓念臣職之不可輕授亟許鐫改以重藩選千萬幸甚臣無任屛營祈懇之至謹昧死以聞答曰省疏具悉卿其勿辭往欽哉
정조 13년
己酉四月初十日辰時上御重熙堂右副承旨入侍時右副承旨李書九假注書李海隣記事官李宗烈記注官金鳳顯以次進伏訖命書傳敎曰前都廳金覆成擧措朝體之虧損誠如左相箚語以是問政之前先施譴罷之典予則錯謂事已了而罪已勘觀於再尋箚再空還而始覺處分之太歇朝體緣此益虧益損而致有大臣難進不安之擧予之昧於敬大臣之義有如是達宵慙歎待朝呼寫爲今究竟莫如加律於履成以啓左相進身之路履成爲先加施削職之典使虧損之朝體得以整理命退承史以次退出
정조 13년
己酉四月初十日午時上御重熙堂左副承旨入侍時左副承旨金光默假注書李海隣記事官趙慶遠記注官金鳳顯以次進伏訖上曰兵馬節度使有口傳單付之例乎注書知入若有前例今日內擧行若無前例兵判入來開政單付使之明日肅謝可也賤臣承命回奏曰問于該曹則謂有前例云故以今日內口傳單付之意分付入來矣命退承史以次退出
정조 13년
都承旨李祖源坐左承旨金光默坐直右承旨申應顯坐左副承旨李書九坐右副承旨申耆坐同副承旨南鶴聞坐直注書二員未差假注書朴崙壽仕李海隣仕直事變假注書韓翼鎭仕
정조 13년
李祖源啓曰來十六日儒生殿講日次矣敢稟傳曰爲之
정조 13년
李書九啓曰合辭方張之時諫院無詣臺之員事甚未安除在外外未肅拜人員竝卽牌招何如傳曰允
정조 13년
申耆啓曰禁衛營將官來言今日本營軍兵日次私習云矣敢啓傳曰待晴爲之
정조 13년
申耆啓曰御營廳將官來言今日本廳軍兵日次私習云矣敢啓傳曰待晴爲之
정조 13년
承旨前望單子入之申應顯落點吏曹左承旨金光默右承旨申應顯
정조 13년
傳于申應顯曰俯詢之下俄筵所對極爲矇曨左承旨趙衍德爲先遞差令該府拿問處之
정조 13년
傳于申耆曰承旨前望單子入之待下批牌招察任
정조 13년
承旨前望單子入之南鶴聞落點吏曹右承旨金光默左副承旨李書九右副承旨申耆同副承旨南鶴聞
정조 13년
傳于申應顯曰軍士房承旨入侍
정조 13년
傳于李書九日左副承旨入侍
정조 13년
兵曹口傳政事副司果金履成
정조 13년
傳于申應顯曰讀券官金鍾秀代李在簡爲之
정조 13년
以趙慶遠金潭李基禎徐美修尹羽烈囚單子傳于南鶴聞曰分揀放送
정조 13년
以慶尙監司狀啓薦新生竹笋限內不得封進惶恐待罪事傳于李書九曰勿待罪事回諭
정조 13년
以黃海監司狀啓道內會付各穀留庫中限三萬石加分令廟堂稟旨分付事傳于申耆曰依狀請施行事回諭
정조 13년
傳于李書九曰左副承旨與都廳郞廳入侍
정조 13년
南鶴聞以兵曹言啓曰今四月十一日武臣賓廳武經講書日次而專經文臣殿講相値不得爲之之意敢啓傳曰知道
정조 13년
南鶴聞以兵曹言啓曰依傳敎臣開坐濬川司假都廳訓鍊都監千摠李潤國禁衛營千摠李鉉重拿入以傳敎內辭意分付各決棍五度之意敢啓傳曰知道
정조 13년
南鶴聞以都摠府言啓曰今日入直內三廳武兼禁軍及軍兵等當爲中日習射而殿座相値不得爲之之意敢啓傳曰知道
정조 13년
李祖源以觀象監提調意啓曰今己酉年時憲七政曆十二月三十日辛巳之巳字以酉字誤印而今始覺得進上七政曆更爲受出洗補以入當該官員誤准之罪令攸司從重科治臣等亦難免不察之失惶恐待罪之意敢啓傳曰日曆何等莫重而有此干支誤書今於過幾朔之後致煩草記本監事極爲駭然曾有似此前例乎詳考草記當該官員等竝令攸司嚴加照律懲罪卿等從重推考
정조 13년
金光默以刑曹言啓曰因觀象監啓辭七政曆誤印當該官員等令攸司嚴加照律懲罪事命下矣敢考律文則大明律詐僞條有曰報上不以實者杖八十徒二年當該官員趙榮世洪得疇依此律趙榮世原春道金城縣洪得疇忠淸道淸安縣竝定配所而趙榮世決杖卽爲押送洪得疇居在京畿楊州地云發關捉來亦卽押送之意敢啓答曰知道七政曆異於元日課定配則分揀前此亦有似此之事有令本監科罪之例今亦依此爲之可也
정조 13년
南鶴聞以訓鍊都監言啓曰各營軍色從事官如有可以請仍之人草記請仍事曾有傳敎矣本局前從事官金履成今已敍用仍任從事官何如傳曰允
정조 13년
李書九以刑曹言啓曰黃海道殺獄罪人瑞興府郭尙甲平山府金大老味等獄事因其妻擊錚今二月十八日發關行査矣今已過限尙不修啓該道臣推考何如傳曰允
정조 13년
李書九以義禁府言啓曰因刑曹啓辭中官鄭喜僑移本府處之事允下矣鄭喜僑今方待命卽爲拿囚之意敢啓傳曰旣已汰去放送
정조 13년
掌令任希遠持平權中憲校理尹光顔副校理崔顯重正言曺喜有修撰申獻朝修撰徐有鍊副修撰李貞運請黜置罪人鄭致達妻亟令王府快正典刑以洩神人之愼請物故罪人德相亟施孥籍之典請逆賊尙喆依律處斷一行刀割答曰不允
정조 13년
掌令任希遠持平權中憲正言曹喜有請養遂獻遂竝令王府設鞫嚴問還寢會遂絶島定配之命仍令王府設鞫得情還寢李觀源定配之命更令王府設鞫得情請遲晩後物故罪人啓能亟施孥籍之典請令王府一依古典趾賊等凶種之年未滿者待其稍長卽施邦刑俾絶凶逆易種養禍之患請亟令王府夏賊之親屬奴傔及連伊夫妻竝嚴加鞫問亟寢夏賊子女待年用法之命大逆不道罪人斗恭親屬應坐之類一依适雲例擧行英材斗恒更令王府設鞫嚴問期於得情夬正典刑請物故罪人國榮亟施奴籍之典請梟示罪人明謙正刑罪人以謙亟施孥戮之典逆復庶子好石不待年滿亟施處絞之律請遲晩罪人宇鎭更令王府卽速拿來仍前設鞫期於得情夬正典刑請減死定配罪人廷楫亟令王府設鞫嚴問期於得情答曰不允
정조 13년
持平權中憲請大靜縣爲奴罪人金壽賢依律處斷請興陽縣爲奴罪人河翼龍亟令王府設鞫得情夬正王法請還寢李魯春絶島安置之命亟令王府設鞫嚴問期於得情請罪人寧鎭亟令王府設鞫嚴問期於得情請島置罪人時偉亟令王府嚴鞫得情快正王法答曰不允
정조 13년
正言曺喜有請大靜縣爲奴罪人金壽賢更令王府設鞫嚴問依律處斷請爲奴罪人河翼龍亟令王府設鞫得情快正王法請金甲島爲奴罪人克觀古今島爲奴罪人克泰泗川縣定配罪人萬赫更令王府嚴鞫得快正王法請恒善支屬亟命散配時謙兄弟竝投絶島以嚴提防請巨濟府絶島安置罪人朴宗集亟令王府拿鞫得情施以當律請逆賊尙魯亟施孥戮之典請島置罪人時偉亟令王府嚴鞫得情快正王法新除授獻納李周顯時在全羅道全州地請斯速乘馹上來事下諭答曰不允下諭事依啓
정조 13년
左議政李性源疏曰伏以臣釁負至重殊殛猶輕席藁金吾泥首俟命聖度如天曲垂寬貸不惟不加之誅乃十行恩批連下勿胥之命感泣震懍罔知所措噫臣之罪可勝誅哉臣受恩於上河海莫量生死肉骨位列三事凡係名義之嚴隄防之重明目張膽必誠必愼固宜百倍於人而死期將迫天奪其魄不自覺其自陷於罔赦之地時偉是何等凶逆也況本道不可擬議而全未覺察擬其親査於道伯之薦臣之罪一也始雖無知而妄作及夫都廳抗言公座之後所當怳然而悟赧然而慙卽日摧謝以少贖其顚錯之罪而晏然尋箚費辭辨明臣之罪二也箚旣承批改擬有命則又當戴罪含恩卽地擧行而言送箚列再煩瀆擾末乃黽勉薦望殆若力抗者然臣之罪三也凡此三罪有一於此尙難免鈇鉞之加況兼此三者乎有罪如此而不以當律勘之則將何以警世之受國恩罔極負國恩無狀者乎伏見昨下傳敎至有都廳加罪之命臣雖萬萬迷頑豈敢以處分之輕重作爲引義之端哉臣若一毫萌此心則是無臣分也此其罪尤不容於誅戮矣跼高蹐厚靡所容措屢瀆爲懼達宵泯伏今始冒萬死猥具短籲仰瀆崇聽伏乞聖明亟勘臣當被之律以彰臣罪以嚴邦憲不勝大願臣無任涕泣懇祝之至謹昧死以聞答曰省疏具悉卿懇過矣仍傳曰此批答遣史官傳諭于左議政
정조 13년
己酉四月十一日卯時上御熙政堂專經文臣殿講入侍時都承旨李祖源左承旨趙衍德左副承旨金光默右副承旨李書九同副承旨申耆假注書朴崙壽李海隣記事官李宗烈記注官金鳳顯檢校直提學徐有防待敎金祖淳以次進伏訖引儀唱試官以下應講文臣入就位行四拜禮試官等與專經文臣等入就位行拜禮訖以次進伏金熤曰日氣陰濕此時聖體若何上曰一樣矣熤曰王大妃殿氣候若何上曰一樣矣熤曰惠慶宮氣候若何上曰一樣矣上曰雨勢如許想難製寫試所承旨與試官率應製文臣進詣仁政殿開殿門開場可也上曰讀券官李在簡考官進去考官鄭昌順讀券官進去出榻敎書九曰俄者專經文臣殿講時講員中新及第蔡趾永以未經揀擇例不得參講而不赴製述獨留講班雖緣生疏事體則未安本院請推之外無他可施之罰何以爲之乎上曰推考可也出擧條上命開講應講諸臣以次進講訖命退諸臣以次退出
정조 13년
己酉四月十一日辰時上御重熙堂右副承旨入侍時右副承旨李書九假注書李海隣記注官金鳳顯記事官金祖淳以次進伏訖上曰漢城判尹入侍賤臣承命出與判尹李文源偕入進伏上曰含春苑址形卿果往見耶文源曰弘化門越邊新設門處址形穩便作路形地雖是苑麓亦不峻急過百餘步則合於舊路動駕時比諸逌覲門則頗便近矣館峴磚石下北邊瓦家臣往審其基址則非來龍腦頭乃腦頭傍爾不必全然撤毁而其家祠宇地形稍高似不無近腦之嫌只毁其祠宇種樹成林甚好而私家園林自公家種木有傷事面日後公家種樹時自下給其餘株於其主人使之種植似無妨矣上曰好矣文源曰臣再昨躬審濬川則訓局字內七百六十八步內已濬爲二百五十五步松杞橋以上七十步及惠政橋間川六十步亦爲疏濬禁衛營字內一百八十一步內已濬爲三百四十步御營字內一千一百七十三步內已濬爲二百十七步自觀旂橋至祠石橋下一千七百七十步亦爲畢濬其中御營字內大川所濬比他營所濬步數之不及者蓋一番經雨上川沙礫復爲流積未免徒勞無益故先濬間川待其訓禁兩營所濬次次疏濬然後庶無疊濬之勞矣上曰卿言是矣命退諸臣以次退出
정조 13년
己酉四月十一日未時上御重熙堂軍士房承旨入侍時同副承旨申耆假注書李海隣記事官李宗烈記注官金鳳顯以次進伏訖命書傳敎曰痼俗在於窺覘二字俄筵察影之敎不幸有中慮有是弊方欲書下傳敎先問該房昨今果有一二到院疏云一則除拜在昨政猶不必深責所謂吳鼎源者亦敢投呈一疏云世事可謂無不有諺稱鼎底笑釜底正爲鼎源準備語設有眞箇營救之心昨與再昨三昨左相事葛藤之前何故袖手呑棗及見頭勢之漸傾有此闖視抵隙之擧似此情態在無故人不堪正視況鼎源乎任其濫竽予則曰此亦左相自取今予一念惟在矯時正俗偕做從欲之治則如鼎源者乃敢螮蝀而滓穢乎吳鼎源亟施永刊館籍之典使廷臣少知權柄之不至下移威福之不敢擅弄又命書敎曰今番疏濬之擧卽追述先大王盛烈豐功之一端而萬有一因此一毫貽弊於民間是誠仰負而仰累豈勝悚然怵然近因疏役之方張遍令巡審掘出沙士憚於遠輸委積於川邊民家不但一經潦水前功掃如且況爲民之擧反爲厲民聞來極爲駭然該堂則分定字內輸致均布之意申明約束云而監董將領輩乃有此禦眠楯之擧其中御廳字內旣無民家姑不始役勿論訓禁所管假都廳兩營千摠等今兵判開坐濬川司各決棍五度近日連以看審事進去雖不能專意巡察焉逭不飭之責當該堂上李文源從重推考字內巡察筵敎丁寧則幺麽不用力之事息偃在家噤默度日兩營將臣亦爲從重推考命退承史以次退出
정조 13년
己酉四月十一日申時上御誠正閣科次入侍時左承旨金光默假注書李海隣記注官金鳳顯記事官金祖淳讀券官判府事金熤李在簡徐鼎修對讀官李泰永申應顯參考官金履正李義綱鄭存中兪彦脩以次進伏訖上曰近日公然以左相事酬應甚難矣卿亦知其事乎熤曰得見朝報而略知之矣上曰徒見朝報而何能詳其裏面左相事豈不怪哉再昨箚子則以朝體虧損爲言昨日待命以不得與金履成同勘爲言今日上疏則以三件事引罪三日所言每每各異予不知其適從矣大抵金履成事亦涉過矣然時偉尙今生置致使世道人心莫可收拾國人喧騰之說雖或諉之無對證而若必欲證據則有倍於國人所言者予亦可言一二矣雖眞箇戚里予之不用戚臣已有斷定於必者渠則有何戚里之可稱而隱然自居賣權怙勢其凶慝可殺之罪非但國人所言而已時偉之前後爲承旨凡幾次而未嘗一番順遞故院中至以趙奉事稱之於此可知其罪狀之素著矣左相以李義綱爲完伯首薦終非避嫌之道聖人以下則嫌之一字不可不避金履成之言雖或過當惟當受以爲罪豈可費辭陳箚乎熤曰左相此擧臣亦以爲不善爲之矣上曰若無陳箚之事而雍容巽謝豈有此葛藤也履成之言言則是矣義理所在雖使夏賊之弟言之不可爲非斥況履成有何釁累而如是乎湖南伯異於他道嶺伯則猶或可也而至於完伯遽然首薦左相事極放恣矣予對大臣發此言雖知其失言而左相豈不慨然乎辛壬義理則彼此專以忠逆爲主此忠則彼逆彼忠則此逆矣今世之人惟以黨同伐異爲事向者有吳翼煥疏今又有此事若此不已則世道之憂其有極哉左相今番之擧亦出於私之一字完伯再行薦望又以尹師國爲擬師國與義綱有何異同義綱則予甚悶憐以逆賊親査豈可見枳而人言旣出則雖欲赴任其可得乎熤曰人言旣如此朝家雖督送渠豈敢冒赴乎上曰尹行元之爲人善矣予非爲酬勞之典而積勞於藥院且熟知其可堪故今果差遣矣其筆法頗善矣昌順曰果有宿工矣上曰左相形殼雖存精爽已耗今番事非出於自己之心其家間人不善勸導而然也李崑秀若在必無此事熤曰聖敎誠然矣左相近來精神脫落大不如前今番事亦出於無妄矣上曰左相之意豈爲時偉之地乎然而箚語及待命時所言與今日疏辭各自不同是可怪也雖不可謂之有心而無妄之失則終不得免矣予若有一言或過則人言必踵至來頭事又將何以處之乎吳翼煥疏出後前領相一層完固今番事出後金履成又爲一倍生色其所攻斥反作爲其人之地也今番則左相予當勉出而必無見予之顔矣仍下詢曰左相還第云耶光默曰尙在待命所云矣上曰左相自數日以來不食不眠過自引咎云卿亦聞之乎熤曰臣亦聞之矣上曰此所謂昔何壯也今何怯也卿於歷路必須入見傳此筵敎且以必思善後之道言之可也若終不知改屢拂予意則豈以大官每每顧藉乎時偉尙貸一命而若又不悛舊習則非但時偉竝與時俊而不能生矣上曰申應顯今方入侍矣壬寅七月尙喆父子欲以時偉爲御將屢請於予其時時偉不過堂上正三品御將豈渠可當之職乎予笑而不應矣癸卯三月申應顯疏出而伊時則時偉勢熖稍傾宇鎭父子與時偉親密爲世所知故欲爲掩跡之計宇鎭乃以應顯疏爲當捧之疏而倡言於院中其情態之反復如此矣應顯曰世豈有如許妖惡之人乎上曰宇鎭誠妖賊矣渠則旣已承款而時偉則厥邊之人皆願一問云矣熤曰國人喧騰之言豈無苗脈乎不可不一番嚴問也昌順曰時偉罪狀國言之外又有許多難貰之案嚴鞫得情決不可已也上曰雖欲究覈證據不明故渠輩之願一鞫問冀其萬一白脫者蓋以此也今若欲問時偉則當先問申大尹矣昌順曰申大尹一疏足爲證左矣上曰申大尹予甚非之矣苟欲懲討安往而不爲乃於稍久之後始呈一疏渠疏豈足爲立證乎時偉賣權之時卿不與之俯仰予甚嘉卿矣仍命退諸臣以次退出
정조 13년
己酉四月十一日申時上御重熙堂左副承旨入侍時左副承旨李書九假注書李海隣記注官李宗烈記事官金鳳顯原任提學吳載純檢校直提學徐有防原任直閣徐鼎修直閣李晩秀待敎金祖淳以次進伏訖上曰禮房承旨入侍出榻敎上曰俄者所下吳鼎源處分傳敎還入可也上曰檢校提學何不入來乎有防曰纔已出去矣上曰昨日金履成處分後或盧鬧端之更起方欲先事而提飭矣俄問該房果有一二到院之疏云一人則除拜在昨不必深責如吳鼎源者渠亦是德相切姻而乃敢以時偉親査攻斥他人豈不駭愕乎渠之父子親密於向日凶徒之狀予所稔知頃者堂錄實爲濫觴文衡之必錄此人未知緣何意思政欲一問使之斯速入來可也仍命書九讀具鼎源處分傳敎上曰傳敎末端亦以威福擅弄四字爲言大抵官爵自是朝廷之公器爲臣下者孰敢以一己之私好惡把作生色要譽之資乎檢校提學本是善人堂錄取舍之際安能硬立己見必是爲人所誤而然也傳敎中袖手呑棗云云予果有意而書之大官袖手小官呑棗是乃德相凶疏中句語也卿等知之乎有防曰德賊疏中果有此語而以鼎源地處乃敢肆氣論人誠極可駭矣上曰近日廷臣俱不能擺脫偏私擧措多不成說此則自守禦使已然予常慨嘆從今以後須勿如是如檢校直提學左副承旨諸人亦各快祛舊習可也朝者以院中動靜下問於趙衍德而所對糢糊終不指陳此人亦欲爲偏論之故行事漸不可信而將未免爲棄物矣檢校提學吳載純追後進伏上曰卿本醇實父在邇班未嘗有些子欺隱之事向來以掌試都事事有所俯詢而亦皆擧實仰奏予庸嘉尙今番吳鼎源之得參堂錄果何委折也卿雖參圈凡事之不能任自主張業已知之而至於此事則乃是隄防關頭人鬼界分究其心則容有實恕之端考其跡則實無推諉之所原情定罪之法決難用於此等處在卿道理宜思自拔汲引勸成之人須卽指陳可也載純曰臣只聞公議稱其可合故果有完圈矣上曰卿豈可如是爲言乎近日所謂公議未必眞是公議鼎源不但爲劇逆德相之切姻家世元無顯族至於其父鉉胄其弟翰源則曩爲北村諸賊之所卵育或挾錢貨而圖占官爵或通蹊逕而倖竊科第他姑無論銅臭之嫌予實陋之完錄之日驟見吳鼎源三字不覺大駭終夜無寐卿之首錄此人豈無所以而方寸之地不爲明白仰對何也載純曰鼎源之向來枳塞臣則只認以其弟科事他事則全未聞知且聞近日物議以鼎源疏論尹宣擧事謂之有樹立而臣亦嘗見其爲人頗似詳明故會圈時末擧其名仍爲見錄特以榜次最久書在上頭矣上曰卿名廁閣臣且帶文衡處地自別而今承俯問終不明言豈有如許道理昔年金萬重身帶經筵金吾而以卜相時云云之說發於筵席卽地嚴訊卿雖重臣君綱不墜則旣詢之後寧或不究其端而中止乎至若樹立云云尤覺可笑尹宣擧事從前言者指不勝僂鼎源一疏亦不過自中例事況其疏非渠所自辦得則以此謂之有樹立而擧皆推詡云者其果成說乎載純曰臣別無受人囑托之事堂錄前日偶到政院與金光默有所酬酢矣上曰金光默則須勿拖及也此人地處雖非戚里亦異他人予之如是辨別似近私情然近觀其爲人一直良善而已凡於可否取舍得聞他人餘論而傳說於卿則容或無怪決不能以已見有所干涉矣勿復提說此外所聞雖卿家間議論悉爲詳陳可也載純曰若有所聞咫尺前席何敢一毫隱諱乎上曰卿猶誤思矣卿則醇謹無他而自在銓任時爲指導者所壞了卿雖自以爲激濁揚淸而其所謂激揚何嘗得當乎今此下詢不過欲知其本事委折卿若直陳亦當付之於遂事勿說而已卿何不念此如是囁嚅乎載純曰臣實無他聞而金光默則適有所云云故俄已仰奏下問於金光默則庶可俯燭矣上曰卿欲借金光默之口而言之何也卿須自陳也載純曰徐配修來見臣弟亦稱鼎源之可合云矣上曰卿俄以金光默爲言今又以徐配修爲言極爲未安矣堂錄取捨必出於主張世道者之手卿旣博採物議則又當以如此者之言取信如金光默之塗說徐配修之公誦何足爲有無輕重而信而不疑乎雖以吳載紹言之頃當賊勢熾盛儲位孤危之時一二宮僚同心衛護渠亦職參春坊朝夕周旋參聞諸論而出直之日輒與養厚及申大年輩晝宵追逐盃酒團欒至以禁中所聞一一漏通於賊徒論其罪犯則屛諸四裔猶屬輕典而特以卿戚聯王室家是世祿故曲加全保斷以古義卿則節次拔擢致位至此載紹則一味任他置而勿論在渠道理固當惶感蹙伏之不暇而乃敢論議世事參涉政目將至誤卿而後已此予之素所痛惋者也至於申大年則姓名昭載於明義錄中凡爲今日廷臣者孰無若浼之心況守禦使則自已秉執便是明義錄主人其所嚴斥宜倍他人而反加吹噓必欲湔滌前後筵席屢發此說其意誠未可曉故向來旌義之特除亦是予微意也且卿家尤異他家乃祖忠貞所秉者何義而卿則使德相切姻麟謙餘黨之類至入瀛選屢承俯詢亦不指陳其援引之人能不得罪於明義錄義理乎載純曰聖敎至此惶恐震駭無辭可達而黃海監司李洪載亦嘗言鼎源有樹立可入堂錄云矣上曰然則卿何不早言乎李洪載卽卿弟之妻娚豈必如是顧藉乎向日掌試都事事卿旣以此人所囑仰對今於鼎源事又以此人所薦爲言李洪載則極爲非矣官爵自朝廷出而事事如是則擅弄之跡烏可免乎然而遂事勿說俄旣質言於卿到今何必深責也仍命書九書傳敎曰諺云此筵難舞政謂前都廳金履成事處分矣再昨箚本以受侮爲添引故履成卽施譴罷之典然又再送銓堂更尋辭箚其說又及於朝體不得已加等勘律矣昨日則以不與言者同罪至有待命之擧由前也則不可不加律以尊朝體由後也則不可不收敍俾得安心從前可乎從後可乎此所以執疑難決者然大臣異於庶官旣知其知非旣胥命矣又引入矣一味延拖置之迫隘之科甚非敬禮之義然則須卽收敍事不至於滋蔓亦係陶甄之一端前都廳金履成給牒敍用仍任營建之役仍令該曹口傳付軍職牌招仕進命退諸臣以次退出
정조 13년
己酉四月十一日初更上御重熙堂左副承旨與都廳郞廳入侍時左副承旨李書九假注書李海隣記注官金鳳顯記事官金祖淳都廳郞廳金履成以次進伏訖上曰今番擧措太過矣而能不避厭聞之言予庸嘉之但有欠相敬之義此後則不必葛藤矣履成曰臣之擧措臣亦自知其大失矣命退諸臣以次退出
정조 13년
都承旨李祖源坐左承旨金光默坐右承旨申應顯坐直左副承旨李書九坐右副承旨申耆坐同副承旨南鶴聞坐直注書二員未差假注書徐有聞仕鄭履綏仕直事變假注書未差
정조 13년
南鶴聞啓曰臣入直禁軍戎器點考下直進去之意敢啓傳曰知道
정조 13년
金光默啓曰卽者修撰徐有鍊以其親病陳疏徑出原疏纔已捧入矣所當直捧禁推傳旨而此與無端徑出有異推考警責何如傳曰允
정조 13년
傳于申應顯曰右承旨入侍
정조 13년
南鶴聞啓曰臣依定式進詣仁政殿月臺入直禁軍等戎器點考則皆無頉仍以傳敎內辭意勞問則亦皆好在云矣敢啓傳曰知道
정조 13년
傳于南鶴聞曰玉堂前望單子入之待下批牌招察任
정조 13년
玉堂前望單子入之校理尹行任副校理金熙朝副修撰徐邁修落點
정조 13년
朴崙壽改差代以徐有聞爲假注書
정조 13년
李海隣改差代以鄭履綏爲假注書
정조 13년
韓翼鎭改差代以李基慶爲事變假注書
정조 13년
南鶴聞啓曰假注書鄭履綏時無職名令該曹依例付軍職官帶常仕何如傳曰允
정조 13년
傳于南鶴聞曰召對爲之
정조 13년
以原春監司狀啓嶺穀偸食船格等取犯事傳于南鶴聞曰依狀請施行事令廟堂卽爲行會
정조 13년
以黃海監司狀啓四月朔新産乾秀魚卵等節序差晩限內末由封進惶恐待罪事傳于南鶴聞曰勿待罪事回諭
정조 13년
金光默以觀象監提調意啓曰卽伏見刑曹判付內七政曆異於元日課定配則分揀前此亦有如此之事有令本監科罪之例今亦依此爲之可也事命下矣當該官趙榮世洪得疇際名監籍之意敢啓傳曰知道
정조 13년
金光默以觀象監提調意啓曰以本監草記批旨內日曆何等莫重而有此干支誤書今於過幾朔之後致煩草記本監事極爲駭然曾有似此前例乎詳考草記事命下矣取考謄錄則二去戊申八月以七政曆末張三餘星所排四月大大字以小字誤印當該官員自本監從重科罪進上七政曆退出洗補之意草記允下甲申十二月以乙酉年日課十二月張臘字以獵字誤印當該官員自本監科罪而進上供上日課還出洗補之意草記傳曰依爲之其雖誤書豈以臘看獵乎雖書獵當宜看臘自內較正置之事命下壬寅十二月以癸卯年七政曆中四月初三日水星經緯宿度誤書於初一日至六月二十九日次次換塡當該曆官令攸司科治進上七政曆退出洗補之意草記傳曰寫本當自內較正而印本則無差誤謄書之際一字換書不是異事若令擬律則本律太重該曆官自本監飭罰可也事命下矣惶恐敢啓傳曰知道
정조 13년
李書九以戶曹言啓曰傳曰今番營建廳犒饋時水剌間所用大口不待啓下公事只以中官口傳無難進排前後申飭何如此路一開後弊何言況丙申以後雖微物事關度支經費未嘗以口傳分付亦未嘗不以自政院啓下則今焉敢如是違越近日雖有新創之謬例有此先進排之擧云而旣聞之後不可尋常處之當該中官及飯監爲先汰去竝令攸司嚴加科罪徑先進排該司郞官拿問處之謬例始初時中官當嚴處該郞官亦當處分令該曹査實草記以此以彼戶曹不能照管之致該色堂郞亦爲推考事命下矣乾大口魚黃大口魚兩契貢人竝捉來謬例創始年條多般詰問嚴杖取招則乾大口魚契人金成輝李元植金廷一等所告內乾大口魚係是宣飯所用而今月初七日自水剌間乾大口魚一百五十尾卽令內入故莫重內入之物恐或遲滯果爲依數納上而蓋此物種只用於宣飯曾無無時進排之事則今番事便是創始云黃大口魚契人高德文池達源李宇柱等所告內犒饋所用係是應行之事故癸卯爲始先啓手本雖未啓下之前因水剌間知委有先進排之事云矣經費所關事體自別前後飭敎不啻嚴截而該監物種之不待手本啓下創行謬例者萬萬驚駭創始之中官不察之官員已有處分之命而當該貢人亦不可不重懲兩貢頭目移送秋曹照法嚴勘何如傳曰貢人何罪官吏所爲若能據法防塞豈有襲謬之弊設令貢人因中官言先進排又能摘發報曹亦豈有今番行査以此以彼官員懲罪然後後弊可息況年前以倉官草芚事飭敎何如丙申以後雖微物出入未嘗不關由於喉院則尤焉敢冒禁而別創乎當該郞官指名現告令該府拿問嚴處吏屬自本曹科治其時本曹堂上推考郞廳拿處當該中官令內侍府刋名貢人等勿論可也
정조 13년
南鶴聞以兵曹言啓曰集春門北邊宮墻頹圮一間半連接將頹八間半及內司僕南邊宮墻頹圮四間連接將頹六間今已畢築把守軍兵各其本處還入直之意敢啓傳曰知道
정조 13년
南鶴聞以訓鍊都監禁衛營御營廳言啓曰訓鍊都監字內集春門北邊宮墻一間半頹落處及連接將頹撤毁處八間半御營廳字內內司僕南邊宮墻四間頹圮處及連接將頹撤毁處六間今已畢築把守軍本處還入直事自兵曹草記矣集春門北邊把守廣智營軍二十名內司僕南邊把守東營軍二十名竝還入直所之意敢啓傳曰知道
정조 13년
南鶴聞以一所巡廳言啓曰去夜初更五點量犯夜人出身李鎭忠執捉依例移送義禁府之意敢啓傳曰知道
정조 13년
正言曺喜有啓曰請大靜縣爲奴罪人金壽賢更令王府設鞫嚴問依律處斷請爲奴罪人河翼龍亟命王府設鞫得情快正王法請金甲島爲奴罪人克觀古今島爲奴罪人克泰泗川縣定配罪人萬赫更令王府嚴鞫得情快正王法請恒善支屬亟命散配時謙兄弟竝投絶島以嚴隄防請巨濟府絶島安置罪人朴宗集亟令王府拿鞫得情施以當律請逆賊尙魯亟施孥戮之典請島置罪人時偉亟令王府嚴鞫得情快正王法答院曰不允
정조 13년
禁府啓目初檢官祥原前郡守鄭赫原情云云判付問目內辭意反覆嚴問則其所納供全事呑吐游辭粧撰終不直告究厥情狀極爲痛惡刑推得情何如判付啓賊刑無關於殺獄先問屍親備施刻酷之擧此猶不足預慮覆檢之携異忽捧侤音諸般擧措決非守宰所可爲廉校之索賄羅職特次第件事行査之道狀明白條列是隱則渠敢游辭漫漶於特敎口招之下情節痛駭原供辭勿施待明朝開坐更良嚴問取招以聞爲良如敎
정조 13년
又啓目司宰監直長李景壽原情云云傳旨內辭緣泛稱遲晩刑推得情何如判付啓渠只有襲之罪創例之郞官已爲勘處此囚段分揀放送爲良如敎
정조 13년
又啓目前承旨趙衍德原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓依允
정조 13년
又啓目事變假注書安廷善議處云云以此照律何如判付啓依允
정조 13년
又啓目前中部都事李始郁議處云云以此照律何如判付啓依允
정조 13년
己酉四月十二日申時上御誠正閣召對入侍時參贊官申應顯侍讀官尹光顔檢討官申獻朝閣臣金祖淳假注書李海隣記事官李宗烈記注官金鳳顯以次進伏訖上曰進講可也光顔自知人之難止以警厥初進講訖上命下番進講獻朝自維皇上帝止曰惟以相讀奏訖上曰閣臣進講祖淳自握管濡毫止敢告靈臺進讀訖上命參贊官讀之應顯自鼻端有白止千二百歲進講訖上命陳文義光顔曰王梅溪卽王十朋也朱子作其文集序言君子小人之氣像形態此非但善於模寫實發前人所未發也蓋知人至難事也自孔孟時已有聽言觀行視由察安觀其眸子等語而其分辨君子小人之行事如比周和同驕泰之屬亦詳矣然而在己者若無知言窮理之工則亦或眩於疑似而未易辨別若乃此序所論則槪以陰陽剛柔分君子小人而極言其氣像形態之彰著於外者以此驗之一見其人可以識其人之賢邪雖凡人亦可以知之矣眞所謂畫出君子小人者也大抵君子亦有許多般小人亦有許多般而方以類聚物以群分則君子小人之群類固有逈別者觀其氣像則可以不失其大體矣此豈非觀人之要道而人主之所當念者乎頃日進講戊申封事其中論取人處有曰不求其可喜而求其可畏不求其能適吾意而取其能輔吾德不爲燕私近習一時之計而爲宗社生靈萬世之計云者與此實爲表裏爲人君者苟以此序所言爲觀人之要以封事所言爲取人之方則其於君子小人之分萬無一失而知人之哲可配於堯舜矣惟聖明體念而觀省焉上曰所陳好矣下番亦陳文義可也獻朝曰心之爲體雖微且密而或有一念橫走則頃刻之間千里判焉甚可畏也是以學問之工必以求放心爲急務而其所以求之之道亦在於誠敬二字此非但學者操存之工在人君正心之方尤爲緊要必於日用事爲之間萬機酬接之際留念於誠敬二字無或一毫放逸焉上曰好矣閣臣及參贊官次陳文義可也祖淳曰臣別無可陳之辭矣應顯曰調息二字是養生家說人之所願天必從之夫士之所欲爲及第者竟爲及第人之必欲得壽者竟得壽焉蓋誠之所到有如是矣今國本靡托聖躬孤危雖私家奉屢代宗社者年晩而無嗣續則一家隱憂親舊竊歎況我國家於八域臣民是何等大宗家耶目今悠悠萬事無過於保嗇聖躬而已凡飮食起居之有害於聖躬者必須十分存戒以爲保嗇之方焉上曰所奏好矣命玉堂閣臣先退應顯曰壬寅九月間臣待罪大諫初七日曉頭院隷急來言國家順産得男當有陳賀之擧云臣意謂尹嬪解娩不覺手舞足蹈蹶然而起單騎入闕與沈頤之李灃鄭尙淳帀坐相慶矣其時趙時偉以兵曹堂上謝恩出來而本來暴厲之狀怒色騰騰直爲出去臣怪之問趙尙鎭曰某令何不參陳賀而直爲出去耶尙鎭答云方有憂患故直出矣臣心中思之若聞親患急報則猶或可也而不然則豈以些少憂患如此大慶不參陳賀而如是浼浼然去乎且其日當有欣欣然喜色而反有騰騰之怒色者何故也心竊訝惑而不發於口矣近來時偉罪案有不滿大邦肆發凶言等語臣始知其日怒色卽是不滿肆發之本也究厥心腸豈不凶惡乎上曰渠之自處以戚里者是豈成說乎承旨則爲名人矣朝廷雖罪之公議豈可掩乎予登極初於名分數意不少矣近來世變層生治不徯志此心漸覺減少矣應顯曰臣豈能爲名人乎臣意只急於爲國家明義而已名之一字臣豈敢萌於心頭乎如臣無似七八年連在近密自癸卯春宸居便隔弱水三千一年二年至於五六年之久則常恐朝露溘然不得更覲耿光將爲不瞑之恨中夜起坐獨自啜泣矣近日連得入侍恩敎縷縷無異家人父子臣雖退塡丘壑更無餘憾矣仍命退承史以次退出
정조 13년
行都承旨李亨逵病左承旨金光默坐直右承旨申應顯坐左副承旨李書九坐直右副承旨申耆坐同副承旨南鶴聞坐注書二員未差假注書徐有聞仕鄭履綏仕直事變假注書蔡趾永仕
정조 13년
金光默啓曰明日再明日國忌齋戒正日十六日儒生殿講相値視事頉稟之意敢啓傳曰知道
정조 13년
李書九啓曰大司憲尹尙東掌令成鼎鎭任希遠持平權中憲牌招啓辭未下執義許晊持平趙恪在外監察茶時之意敢啓傳曰知道
정조 13년
申應顯啓曰來十八日專經武臣殿講日次矣敢稟傳曰爲之
정조 13년
傳于南鶴聞曰禮房承旨入侍
정조 13년
李基慶有頉代以蔡趾永爲事變假注書
정조 13년
申耆啓曰事變假注書蔡趾永時無職名令該曹依例付軍職冠帶常仕何如傳曰允
정조 13년
有政吏批判書李𡊠進參判具庠進參議李祖源進左副承旨李書九進以李亨逵爲都承旨金復休爲司諫韓致應爲正言李敬一爲大司成權恢爲奉常正金思義爲高陽郡守折衝尹㬚贈吏參前牧使尹尙喜贈吏議前判官尹寀贈僕正全羅監司尹行元三代追贈以曺遠振爲禮曹參議徐重修爲引儀閔垠爲內贍主簿李復顯爲軍資主簿
정조 13년
兵批判書鄭好仁參判柳誼參議洪秉聖病參知李敏采入直進右副承旨申耆進副護軍朴聖泰李敬五副司直韓晩裕李趾永權坪副司果姜文會副司正鄭履綏蔡趾永竝單付
정조 13년
以承旨房望傳于南鶴聞曰仍
정조 13년
傳于申應顯曰殿講在近新除授大司成牌招察任
정조 13년
以大司成李敬一牌不進罷職傳旨傳于金光默曰只推更爲牌招
정조 13년
以咸鏡監司狀啓領運差使員居山察訪之代以中軍朴孝晉差定事傳于金光默曰居山察訪使之當日辭朝卽爲赴任看檢領軍
정조 13년
以兪駿柱囚單子傳于李書九曰付過放送
정조 13년
以沈景文囚單子傳于李書九曰考律勘放後草記
정조 13년
金光默以弘文館言啓曰新除授校理尹行任時在京畿高陽郡任所經筵入番事緊請斯速乘馹上來事下諭傳曰依啓
정조 13년
金光默以司饔院監膳提調意啓曰本院所供日下生雉繼封與否詳問後草記事命下矣招致貢人詳問其繼封與否則貢人等以爲今年節序差晩山雉之京貿儲置者猶足至五月旬前姑無絶乏之慮云矣惶恐敢啓傳曰知道
정조 13년
李書九以濬川司言啓曰依下敎三軍門將卒與募軍一千五十名等聚會本司一一饋飯之意敢啓傳曰知道昨日內下魚醢仍命今日炊給點心出於軫念之意而近日日氣猝熱無異庚炎言念役夫當陽沾塗豈勝爲之悶恤乎與其曠日持久無寧多付而速完卿其依此知悉今朔內城內川渠畢役爲好更加商量排比一兩日內登筵以奏以更下膳米以飯以酒間畢役日卿率都廳以下將校役軍通廣處設樂分饋一以追踵故事一以酬奬勞役可也
정조 13년
李書九以刑曹言啓曰因本曹都囚徒朴枝成準一朔放送後草記事命下矣弘文館書吏朴枝成去三月十三日囚禁今已準朔依下敎放送之意敢啓傳曰知道
정조 13년
李書九以義禁府言啓曰因一所巡廳啓辭去夜初更五點量犯夜人出身李鎭忠移送本府事命下矣李鎭忠今待命卽爲拿囚之意敢啓傳曰知道
정조 13년
李書九以義禁府言啓曰因一所巡廳啓辭今月十一日初更量犯夜人出身李鎭忠拿囚矣依例隨更數決杖十度放送之意敢啓傳曰知道
정조 13년
李書九以義禁府言啓曰時囚罪人李始郁朴知源等各杖八十收贖奪告身三等照律公事判付內功議區別減等以公罪勘放事命下矣李始郁十代祖溥定難功臣云功減一等杖七十以公罪收贖放送朴知源五代祖炡靖社功臣慶昌君異姓五寸親云功議各減一等杖六十以公罪收贖放送之意敢啓傳曰知道
정조 13년
李書九以義禁府言啓曰時囚罪人沈景文考律勘放後草記事命下矣沈景文傳旨內貢人何罪官吏所爲若能據法防塞豈有襲謬之弊設令貢人因中官言先進排又能摘發報曹亦豈有今番行査以此以彼官員懲罪然後弊可息況年前以倉官草芚事飭敎何如丙申以後雖微物出入未嘗不關由於喉院則尤焉敢冒禁而別創乎令該府拿問嚴處罪取考律文則大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖云矣沈景文杖一百收贖告身盡行追奪放送何如傳曰有功議各減一等
정조 13년
禁府啓目粘連前承旨趙衍德議處云云以此照律何如判付啓依允
정조 13년
又照目事變假注書安廷善矣筵席事體何等敬謹而出入之際行步駭然揆以紀綱極爲駭然以此照律罪杖八十收贖奪告身三等私罪奉敎依允議減一等爲良如敎
정조 13년
又照目中部都事李始郁奉事朴知源等矣身爲部官犯路作舍之類不能登時禁斷揆以法意極爲可駭竝只以此照律罪各杖八十收贖奪告身三等私罪奉敎依允爲旀竝只功議區別減等以公罪勘放爲良如敎
정조 13년
司直宋載經疏曰伏以臣終始恩造蔑效涓埃癃老朽孱餘日無幾何敢以此時遠離京輦或爲自便之計也第竊有情私之悲苦懇迫者臣之父母墳山在於湖西舒川地同岡異封宅兆不安今將遷改合窆于舊山局內而期日迫近此臣之數十年苦心經營必欲完襄於一息未泯之前者而難得年運之俱吉尙此遷就寤寐耿結今幸卜地涓吉進退不得則天理人情固宜乞暇歸省臨壙一訣況伏念臣賦命孔釁小失怙恃榮未逮養感切孤露不洎之悲有異餘人而犬馬之齒已迫朝暮失今荏苒則完事之望更無他日此臣所以夙宵煎迫惟懼不及也噫朝家之政孝理爲先事死之禮葬親莫大玆敢不避猥越冒死哀籲伏乞聖慈矜察臣懇迫情私特許臣數十日恩暇俾伸至情不勝萬幸答曰省疏具悉卿其依所請往來
정조 13년
修撰申獻朝疏曰伏以臣賦性愚魯文學空疎平生一第不敢自期隨衆應擧備數觀光不意雕篆之技猥忝魁甲之擢裒然爲群英之首唱名之日屢蒙引接恩諭鄭重色笑如春稱擧先故特賜法樂微臣榮寵固已無比而況臣父七年蟄伏踧蹐訟愆而特垂曠蕩之典卽加甄復之恩噫登第蒙恩從古何限而豈有如微臣所被之優渥者乎蒙宥恩敍亦非一二而豈有如臣父所被之曠絶者乎臣於是日簪花還家父子相持感涕橫被闔門聚會攅祝罔極隆天厚地報答無階糜身粉骨寸忱益激而曾未幾何節次推遷由郞署而卽通臺閤由臺通而遽玷瀛選毋論臣才學之鹵莽不足以備顧問而資啓沃登第以來曾未滿一朔驟躐如此雖以古人高才邃學亦所罕有臣是何人僥冒兜攬乃至此極名器壞矣涯分溢矣駭惶戰懍殆不省措躬之地揣量才分豈有一日冒據之望而特以受恩如天涓埃莫效姑不敢爲遽然辭免之計輒忘姿鹵而分番持被自知學蔑而橫經登對以自效覲光之誠者區區此心庶蒙聖明之俯燭矣昨夕臣父蒙恩爲承政院右承旨考諸格例臣所帶春秋記事之任自在當遞玆敢露章自暴伏乞聖慈特命有司照例減下以存公格以安私分千萬幸甚答曰省疏具悉疏辭下該曹稟處
정조 13년
修撰徐有鍊疏曰伏以臣於直中卽接家信臣之老父自昨夕猝得急癨上嘔下瀉症甚危㞃氣息綿綴達宵遑遑臣自聞此報心神飛越按住不得忙陳短章徑出禁扃伏乞天地父母俯垂諒察亟命褫改臣職仍治臣擅離之罪以肅朝綱以安賤分不勝大幸答曰省疏具悉爾其勿辭救護父病
정조 13년
副修撰徐邁修疏曰伏以祗謁園寢聖慕克伸鑾輿穩旋玉體萬康臣民忭祝曷有其極仍伏念臣本以蠢劣早失怙恃幼而無聞長益魯莽學未通方識不周事十載蔭路徒事餔餟衰晩一第夢未曾到而通籍未幾除旨聯翩薇垣柏府次第兜攬在臣私分亦已濫矣迺者玉署新命遽及臣身臣於是一倍震惕莫省攸措噫是任也以其選則妙簡也以其責則至重也雖其望實俱著才學竝茂者蓋莫不逡巡而辭遜顧今才以世降人不及古而要亦當世之俊彦如臣千不近萬不似者眞是凡骨之望仙俚鐸之諧梵耳臣旣自知甚明自量甚熟其何可徒恃寵靈冒沒承當以自取濫竽之譏乎抑臣犬馬之齒已邁蒲柳之質先衰中年以來喪慼所傷疾病所祟兩目暴暗皎日之朝明燭之夜如經傳正文字劃之較大者亦不能諦視着近而猶患霧花之依微稍遠則殆同輿薪之不見藉令臣學足以資啓沃識足以備顧問以此眊憒將無以挾冊登筵尋數行墨況叩其中而空疎如彼視其外而實狀難强者乎苟非然者臣亦世祿之裔生斯世而遇聖明身登文陛袖襯天香豈非臣至願大榮而左思右度末由進身臣情到此良亦憐矣召牌之下不敢屢違雖不免章皇出肅而其不可供職如上所陳玆暴由中之懇仰瀆體下之天伏乞聖慈諒臣言之非出飾讓亟令選陪不復檢擬以安微分焉臣方丐免不宜贅他而第今讎賊尙戴於一天冤酷倍結於經年必復之大義旣重共誅之彝性不泯復此瀝血而陳之惟聖明試垂察焉嗚呼今日討復之義前後章奏罄悉無餘而臣亦屢叩臺職粗效沫飮之誠矣尙何忍更提不忍言之言重慼我聖心而顧今星霜屢變靈幄已撤入廟有期矣讎月且近矣塡骨之痛弸結不解寢皮之願一倍于前誠恐歲月浸久人心狃安血讎置相忘之域劇賊無可討之期則不籲於天更訴何地噫斷乳之妖媼明有指使矣誤藥之逆醫的見凶贓矣醞釀憯毒之宇偉諸賊腸肚已綻露矣一番究覈則貳君之讎可復三尺之法可伸天地神人之憤可少洩矣殿下何惜於此輩而一味容貸有若庇覆之掩護之惟恐端緖之或露者然耶惟我慈聖十行哀痛之敎其將爲紙上之空言而止耳天下寧有是也寧有是哉臣竊瞷我聖上近日政措亶出於導達和氣成囿太平無微不燭無物或遺而惟此討復大節乃反拂輿情而屈王法當討不討當斷不斷則雖霈澤旁流於域中而奈此穹壤間結轖悲冤之氣何哉迺於春夏之分霜雪交集凄風連日傅會之論臣不敢爲而陰沴之召豈無所由以殿下止慈之念固無待群下之强聒而乙夜丙枕亦想寤寐而不忘矣伏乞廓揮乾斷亟允群請俾讎怨快復而輿憤獲洩焉臣又有區區愚衷之不能自已者不揆僭猥竝此付陳焉嗚呼爲今日急務莫先於保嗇聖躬四字而保嗇之方不獨愼起居寡嗜欲之謂也形神不勞寬簡得中則節宣頤養便在是矣我殿下春秋富盛志氣勤勵巨細躬親宵旰靡暇向臣待罪騎郞禁直數月竊有所欽仰而繼之以憂慮者每於夜漏向闌尙有閤門之傳呼曉未辨色已見機務之應接計其一夜之間就寢之頃則不過一兩時刻矣成湯之待朝周王之問夜顧何加此而獨不念嚮晦宴息大易垂訓養以夜氣先儒有箴乎聖人之神氣與凡人有異固知毋自暇逸樂比疲而萬有一攝養乖宜不知不覺之中玉體有損則得無違於夫子所愼之戒耶程子曰人主愛其身以保天下殿下之身非殿下之所自有卽四百年宗社之所托也卽環東土數千里之所仰戴而顒祝也奈何費聰明而勞神精不念爲宗祊爲民國保重之道耶惟願繼自今摠攬大體罔兼細務以做端拱凝旒之化焉至若財用者民生之所厚而有國之所需也財匱則民竭民竭則國虛故易言理財之義聖有節用之訓是知財不節則用不可支耳近年以來屢經大事間値歉荒國用幾乎虛耗賈生所謂蓄積哀痛正爲今日道也往在壬癸之年八路俱飢時則公私之儲猶不如近日之罄乏幸賴聖上之寬仁傾囷賙賑無一人溝壑之慮民到于今咸受其賜假令水旱之憂復在此後則非徒賙救之沒策經用將何以取辦噫蠲減太過實惠未必下究而倉廩則將空矣賞賚便蕃恩數不無濫觴而帑藏則已竭矣此雖出於逮下之德意而古聖王節財愛民之道豈亶如是哉外此凡係不急之費傷財之事亦有可已而得已者務從節省專事簡約毋或侈大悉行停免上有敦儉之敎下無奢忲之習則財不加聚粟不加殖而民國自可取贍矣亦願益加聖念躬行節儉省費愼賞以爲阜財裕民之道焉今臣所言俱涉陳腐固知不槪於聖聰而若其冤憤之不能自抑愛君憂國之出於愚衷者則庶蒙俯察矣伏乞聖明勿以人而廢其言焉答曰省疏具悉首陳勿煩附陳兩條可見憂愛之誠今番新錄諸人無似此陳勉之語爾能爲此尤庸嘉尙爾其勿辭從速察職
정조 13년
全羅道幼學朴必元趙安衡七李基祿李光一朴孝德金和鍾進士金文在生員林成憲邊得景林墩進士金必基幼學李陽濟邊德容金文五進士柳善性生員柳光烈高希聖幼學金碩寶邊相熙申敬模柳光模吳敬相趙洙邊相吾進士李以鏶幼學金必懋朴東稷金聲寶李陽潤金志述金敬澈鄭明三鄭乃碩金碩喆進士許鉉尹重鉉幼學朴東禹金定休金章煥崔琇許昆金樂中崔漢鼎尹致永房濬顥韓弘道李致白尹致相鄭載心進士李昌幼學高廷孝高時肅宋益壽朴聖潑高廷獜生員李志德幼學高廷忠李宅仁崔昌之朴聖漢尹以守金致玉李維坤朴致爀高愼擧朴淳鎭李煥崔宗迪金命燮李基源柳逵高廷說朴彦鎭高益勳金會鳴鄭鳴東李楀柳德奎朴鳴東朴聖浩許栒金敬華林英澤李省身李鎭模金聖一趙慶采生員李以錫吳光源進士尹奎鼎宋鳳休梁錫龜宋文煥鄭載權鄭誠煥金命休朴海觀宋濟元柳敏迪白師稷安禧進士鄭潤吉生員朴聖溵幼學吳濬源進士閔後洙羅文哲幼學柳光斗生員崔祥益幼學盧廷顯盧穉李五奎權德彦韓光烈生員李鎭希鄭桔進士趙英祚幼學吳尙淳生員鄭忠煥進士愼師俊南熤尹逵鼎幼學柳汝樹林守馦崔五錫進士曺翊賢生員裵暄幼學羅得綵高相一金得麗李鎭萬李宏宅金重慶金可羽崔翼泰崔宗燁進士金吉羽金會源閔邦顯洪千榮李顯國吳章源羅廷學林一遠進士閔邦仁幼學金永羽金精垕吳碩源裵慶履柳星老崔承烈羅學愼進士羅景祚幼學金聲國柳星三羅得緯柳文錫進士金之獜李澈源呂善裕金基協金陽彩宋啓弼朴泰奎進士南彦夏幼學李益源南道貫李徽魯李宗魯金文達李錫奎尹以爀洪益河李性溫呂善寬權燉宋甲東尹得垕李鳳瑞金汝珍曺遠弼柳基運林守謹崔洛龍柳日運柳昌樹曺景泰生員崔時澤幼學林守馥崔潤錫崔海錫曺翊運柳恩樹林泰祿曺允緝崔秉鉉生員曺翊殷幼學崔康錫梁百揆安觀鉉吳得權柳復陽安致中李箕東柳周鎭趙玉柳曾八趙珍金宗信李俊杓尹鳳爀金基祚陳在華李翊賢李鎭寶宋達演李在璣權再復宋時訥尹在莘申稷權李基復李徽鼎南在燁李世臣李錫弼李明漢金敬達羅廷煥朴海潤李哲恒李達恒陳宗爀南極燁李基亨李錫孝鄭永祚等疏曰伏以禋享俎豆寔出於士林尊賢之誠而頒降恩額允合於昭代尙德之義矣從古朝家賜額之典厥或以道學之名世厥或以功德之及民厥或以名節之表異豈不以樹風聲裨世敎大本亶在是歟乃若故判中樞府事贈諡貞武公臣奇虔兼此三者垂範後人建院妥靈今幾百年而尙未蒙華額之揭是固朝家之欠典而其爲公議之抑鬰當如何哉臣等玆敢不避猥越冒瀆崇聽惟聖明裁察焉仍伏念貞武公臣奇虔卽國朝名臣之最著者而世所稱生六臣之一也其言行事業之見於國史及詞翰諸臣之前後稱述而一二可徵者臣等請條陳焉夫我朝人材之彬蔚莫盛於世宗朝而虔不由科第擢以孝廉特拜持平歷踐司憲府大司憲曁三道方伯而終躋判中樞府事其拔萃高名負一世重望於此可以推知矣若言其學問之純正則自其布衣而遊太學也日誦中庸大學一生受用專在此書而其曾孫文愍公臣遵與先正臣趙光祖講明道學爲一世所尊慕其玄孫文憲公臣大升與先正臣李滉闡明性理爲士林所宗仰而遵與大升之學問淵源是皆得於其祖虔家庭傳授之訓此則道學之名世者然也若言其功德之及民則古者婦人出入無蓋頭障面虔創進新樣中外通用禮俗因此而興其出宰延安也府有池産鮒弊及小民虔居官六載未嘗食鮒其牧濟州也見州民採鰒之苦平生不啗鰒且耽羅舊俗不葬其親死輒委之於壑虔使備棺槨敎以竁埋州之葬其親自此而始一境歎服敎化大行一日虔夢見三百餘人叩謝庭下曰賴公之惠得免暴骸無以報恩應於今年生育賢孫先是虔之子無嗣是後果得三孫因以子孫繁衍此則功德之及人者然也若言其節義之表異則虔在文宗末年休官杜門謝絶人事手抄四書三經左傳綱目以寓懷焉光廟在潛邸時三枉駕於私第示以微意虔終不屈端宗朝癸酉特除平安道觀察使及至光廟受禪虔稱病解官屛居田里托以靑盲號以眩菴申叔舟等謂虔佯盲致虔於上前使人持針擬刺以試之虔瞪視不目逃竟不能起而卒免於禍旣歿諡以貞武諡淸白守節曰貞剛强直理曰武且錄淸白吏此則名節之表異者然也故相臣李廷龜所撰碑文有曰惟廉自持惟善之施是公細行人可以窺德行政事用儒達吏皆學之推亦公餘事壁立危朝見幾自守利不爲疚威莫能屈艱貞保哲有是哉節故右贊成臣吳億齡亦於墓文有曰旣介而剛氷壺鐵壁二字之褒百年猶馥故相臣金堉撰海東名臣錄別立虔傳而表揚之耽羅誌亦備述其居官時嘉政遺化而至今立祠祀之此皆記實之文明有考據有不可誣者也臣等謹稽祭法曰聖王之制祀典也凡有功德於民則祀之若虔以禮化俗敎民葬法者揆以古聖王祭法亦足以祀之況其道學相傳爲世師表而淸操大節又如彼卓卓者哉當時尙論之士以爲志無負於六臣而事尤難於先退者誠知言矣嗚呼恭惟我肅宗大王命立六臣之祠仍有華額之頒此實追述世祖大王稱六臣以後世忠臣之道而虔之卒也世祖贈諡曰貞武以表其壁立之節則是亦與褒揚六臣之意同一義也噫六臣廟額昭揭日星而獨於虔之遺祠尙闕恩額之頒士林之觖歎愈久愈深而抑豈非朝家崇德之欠典乎又若虔之五代孫贈參議臣孝諫天稟俊偉內和外嚴以小學一部爲律身繩墨父歿結廬墓側餟粥三年感孚隣里山之得名祭廳鄕人之識其孝也自少出入先正臣文靖公金麟厚之門文靖托以嫡傳嘗寄詩曰天地中間有二人仲尼元氣紫陽眞潛心勿向他岐惑慰此摧頹一病身其期許見重如此而時就堂叔文憲公臣大升講劘辨質得其家傳之學早抛擧業深自鞱晦親黨朝貴咸勸之仕而終不應蓋以其從祖文愍公臣遵罹禍於己卯而時去乙巳未遠林李餘焰猶未盡熄故嘗歎服金文靖以爲有鳳凰翔于千仞底氣像而彌遠侂胄不能下手斷之則其出處之自決已審而人不得詳者也且虔之九代孫挺翼以純粹之資加涵養之工發之爲文詞操紙筆成章屢魁公車從不屑焉受業于先正臣宋時烈之門專精性理之學沈潛經傳之旨辨論太極陰陽人心道心之幾微長篇屢牘多所契悟先正稱以湖外指南大加推奬薦于朝再除寢郞皆辭不就所述有易象辨一編井田議一帙其䆳學素蘊於此可徵而踐履之篤砥礪之高蔚爲士林所矜式槪其兩賢潛德實行寔出於虔之淵源而是祖是孫克趾克美遺風餘範昭在耳目同堂配食允合士論故往在肅廟甲戌虔之祠肇建于長城地蓋以虔嘗按節本道德洽化行士林以爲甘棠舊所而以寓尊奉之誠乃以孝諫若挺翼配食腏享肅廟庚寅及戊戌湖南儒生數百餘人前後伏閤申請賜額而竝因朝家多事竟阻一徹儒林抑鬱曷有窮已洪惟我殿下光臨九五扶植名節修擧闕典殆靡有遺去丁未秋臣等裹足千里治疏擬上未及伏閤之際適値陵寢幸行冒萬死呼籲於法駕之前矣該曹回啓特下議大臣之命而大臣獻議以爲不以疏而以上言歸之於猥屑之科臣等惘然自失瞿然慙恧追訟其格外呼籲之失而退歸伏蹙餘忱耿結矣顧今章甫齊會旣發之論難遏天鑑在上一徹之願倍切玆敢干冒尊嚴疾聲仰籲伏乞聖明軫百年未遑之闕典追世祖贈諡之德意煥賜恩額昭揭寵章以光聖德以幸斯文焉答曰省疏具悉疏辭下該曹稟處
정조 13년
己酉四月十三日卯時上御重熙堂禮房承旨入侍時左承旨金光默假注書鄭履綏記事官李宗烈記注官金鳳顯以次進伏訖上曰營建郞廳入侍賤臣承命出與營建郞廳鄭東敎偕入進伏上曰祭床不得移用云何故而然耶東敎曰神榻排設初則欲餘前後空地而香床前餘地難容俯伏故曾有更造祭床之議矣更思方便之道則神榻後面雖無空地亦可奉主出納故貼着龕前只餘前面空地僅容執事之出入則香案前地乃可有裕故祭床依前定奪以移用爲定矣上曰床巾何以爲之乎東敎曰卽今所排卽賞賜縀也曾以入廟時移用而日後改備時依他廟例以綿紬爲之事有所下敎故依此擧行矣上曰龕室簾縇以草綠爲之乎東敎曰以草綠廣織爲之矣命退出上曰在外吏曹參議許遞前望單子入之出榻敎上命書傳敎曰政官牌招開政高陽郡守之代各別擇差仍命退承史以次退出
정조 13년
己酉四月十三日酉時上御重熙堂坐直承旨入侍時左副承旨李書九假注書鄭履綏記事官李宗烈記注官金鳳顯以次進伏訖上命書傳敎曰奏御文字自有體段北關繡狀有此做錯當該御史從重推考捧入承旨亦爲推考後勿如是之意成送有旨又命書傳敎曰惠廳例封大殿朔膳米輸送條中十石送于濬川司依該司草記批旨畢役日分饋事分付該廳該司畢役後將官將校及使喚軍兵等分三等自本司別單書入事分付書九曰曾因梁山幼學皇甫澤上言其祖故相臣仁之子錫職名詳考日記釐改後下批事有命矣取考前後日記則元無職名載錄處至於故相臣金在魯箚子亦不書職名而但其家藏碑文書以參判而碑文卽故掌令金鍾厚所撰也碑文撰出時未知有何證據而公家文蹟則無以考證敢此仰達矣上曰然則書問金鍾秀後日入侍更爲稟定好矣命退承史以次退出
정조 13년
己酉四月十三日西時上御重熙堂坐直承旨入侍時左副承旨李書九假注書鄭履綏記事官李宗烈記注官金鳳顯以次進伏訖上命書傳敎曰全羅監司使之一兩日內辭朝未下直守令皆令明日辭朝又命書傳敎曰數日日熱無異伏暑行李撼頓餘所愼快臻常度今抵何地還朝亦當在那間不任區區慮念略宣數行卿其附奏於道伯狀本事下諭于右議政史官傳宣廚傳有弊使道伯傳諭以其附奏卽爲狀聞事該道道臣處一體下諭命退承史以次退出
정조 13년
都承旨未差行左承旨徐鼎修坐右承旨金光默坐左副承旨申應顯坐直右副承旨李書九坐同副承旨申耆坐直注書二員未差假注書徐有聞仕直鄭履綏仕事變假注書蔡祉永仕
정조 13년
申應顯啓曰大司憲尹尙東掌令成鼎鎭任希遠持平權中憲牌招啓辭未下執義許晊持平趙恪在外監察茶時之意敢啓傳曰知道
정조 13년
徐鼎修啓曰儒生殿講十六日爲之事命下矣處所以何處爲之乎敢稟傳曰便殿爲之
정조 13년
徐鼎修啓曰右承旨申應顯今日不爲仕進卽爲牌招何如傳曰允
정조 13년
傳于徐鼎修曰下直守令留待
정조 13년
以承旨房望傳于徐鼎修曰仍
정조 13년
傳于金光默曰左副承旨與下直守令入侍
정조 13년
傳于金光默曰承旨前望單子入之待下批牌招察任
정조 13년
傳于申耆曰右副承旨與來待諸臣入侍
정조 13년
傳于李書九曰信川郡定配罪人張東源分揀放送事分付
정조 13년
傳于申應顯曰坐直承旨入侍
정조 13년
以原春監司狀啓江陵縣民家失火事傳于申耆曰被燒民戶至於此多農時失所不但可矜人命致死亦爲二名尤甚驚慘被燒人元恤典外別給米包自官斫給材木拮据物力期於從速奠接畢奠接後形止報來後使卽狀聞燒死二名恤典依例擧行生前如有身貢竝令蕩減卽令廟堂行會該道
정조 13년
金光默以戶曹言啓曰京畿坡州居幼學成德修上言覆啓判付內發遣郞官問于大臣稟處事命下矣依下敎發遣郞廳問議于大臣則左議政臣李性源以爲魏文貞之舊第猶蒙贖還子孫則成忠文之遺宅不宜永屬公家況且手植庭松尙想貞忠大節官守愛護恐不如歸之傍孫以爲奬節義樹風聲之道伏惟上裁云右議政臣蔡濟恭以爲若使成忠文子孫在者還給舊第未始不爲聖世美事而今其近十代傍孫於忠文便若路人以宅還之未見其必有是理況聞遺宅處在荒僻四無人家人不可以常住則數世之後若不頹仆必將毁撤手植庭松之勿剪勿拜恐不如屬之公家之反爲有主臣見如此伏惟上裁云矣敢啓傳曰左右相之見俱有所據更考可據之例從後稟處可也
정조 13년
徐鼎修以禮曹言啓曰宗廟正殿東邊鷲頭下瓦子有頉處修改望祭兼告擧行事啓下矣雨勢如此待快晴更爲擇日擧行何如傳曰允
정조 13년
李書九以備邊司言啓曰因東萊府使金履禧狀啓禮曹粘目以爲倭船敗沒時書契成送雖有各年已行之例事係邊情請令廟堂稟處矣書契成送旣多各年已例今亦依此擧行之意分付該曹何如傳曰允
정조 13년
李書九以備邊司言啓曰抱川民人所受摠廳移轉米仍前擧行事草記批旨有更令道伯詳問便否於道里稍近諸邑使卽報來後草記之命矣依下敎道里稍近處加劃便否關問該道卽見監司趙鼎鎭所報則以爲富平高陽交河金浦陽川衿川等邑還穀自來不敷移轉米雖有請得加分之例恒式之外永定加受民皆不願楊州民多穀少之故毋論邑還城餉報請加分已成流例今此四百石移轉米加劃民情擧皆願受云槪城餉之難於轉輸楊抱惟均抱川之所不願者楊州似無願受之理而特以道里之遠近差間民穀之多寡不同故兩邑民情若是懸殊移此劃彼實爲俱便依道臣所請抱川移轉米四百石移劃楊州之意分付何如傳曰允卽爲分付俾無遲滯雖以向來坡高交添餉一事言之畿伯擧行率多不振刷前此屢欲飭令此擧亦安知不如此乎以此意措辭嚴飭可也
정조 13년
李書九以備邊司言啓曰諸道軍餉居末拿問居二決杖居三推考還上居末決杖居二推考居三勿論旣有元事目而還上未準捧居末者拿問若邊地守令則依前決杖舊還未準捧守令論罪事載在通編矣取考諸道捧未捧啓本則平安道軍餉居末嗭洞前權管李震光居二柔院前僉使金命淑居三平南萬戶李邦祜元還上居末柔院前僉使金命淑居二神光僉使閔有洙居三平南萬戶李邦祜舊還上居末柔院前僉使金命淑忠淸道舊還上居末淸州前牧使李學源居二瑞山兼任海美縣監吳益常舊軍餉居末禮山縣監申史源居二陰城兼任槐山郡守鄭存玉居三瑞山兼任海美縣監吳益常江華府舊軍餉未捧通津府使金珠淵統營舊還未捧尼城縣監金履溫咸鏡道元還上居末安原前權管康元堯居二慶興前府使徐㬦居三慶源府使洪聖淵交濟穀居末慶興前府使徐㬦居三慶源府使洪聖淵居三鏡城判官趙雲紀軍餉居末慶興府使徐㬦居二吉州牧使李殷福居三鏡城判官趙雲紀矣新還餉未捧居末居二居三邊將竝依事目勘處至於舊還餉則舊軍餉居末守令決杖舊軍餉居二及舊還居末舊軍餉未捧守令竝從重推考舊軍餉居三舊還居二及舊還未捧守令竝推考自前有設賑道餉還居末居二分揀之例今此北關未捧守令邊將亦爲分揀何如傳曰允
정조 13년
申耆以宣惠廳言啓曰依下敎朔膳米中十石輸送于濬川司之意敢啓傳曰知道
정조 13년
申耆以義禁府言啓曰時囚罪人鄭爀更招公事判付內定配放送事命下矣鄭爀前以他罪流三千里功減一等徒三年定配於慶尙道三嘉縣今以判付內辭意添書於前罪目移定配所於金海府依例發遣府羅將押送何如傳曰允
정조 13년
申耆以義禁府言啓曰沈景文杖一百收贖告身盡行追奪事照律草記批旨內如有功議各減一等事命下矣沈景文十二代祖龜齡佐命功臣云功減一等杖九十收贖奪告身四等之意敢啓傳曰知道
정조 13년
禁府啓目初檢官祥原前郡守鄭爀更招云云判付內辭意發問目反覆究詰是白乎則偏聽廉校之訐訴屍親處施周牢撞朱杖之事雖已直招是白乎乃正犯之法外施刑操束捧拷一款一向呑吐終不直陳兺不喩廉校索賂亦敢以矇不覺察泛稱遲晩究厥情狀極爲痛駭刑推得情何如判付啓比初供猶不至牢諱其矣所犯自有殺獄以來所未有其在重獄體杜後弊之道不可無別般嚴處兺不喩當初差遣也慮以遐方人之不閒吏事辭陛日筵飭何如而乃敢爲此駭擧於在渠無係關之事由前由後節節無狀定配放送爲良如敎
정조 13년
刑曹啓目殺獄罪人張大寬等更加嚴刑期於得情何如判府啓看證李重淵刑懲事依允爲旀大凡殺獄京案不若鄕狀疎漏處太疎漏繁冗處太繁冗以其爰辭難以指的決定惟在面稽言聽旁攝事情之虛實而已此獄段自初驟看已知其未必成獄及又査問律官及兩檢吏屬益知其斷不知蔽一言曰自刺非被死前判堂題語雖以四段起疑所謂看證多是死居邊人則各人矣證足爲公證至於手勢之猛與不猛亦係酒氣之緊歇眞爲他人所對矣而直刺則傷處豈止於一庫穴深亦豈至於三寸乎又如手握眼開之多合於無冤錄被刺條特適然耳看證諸人中一名逃躱似無奸情然且旋卽自現右項諸條未必爲起疑之端被告人張大寬成獄一款宜置勿問之科而原其起鬧難免由我兺不喩渠能觀勢回避不與之相詰豈有無端自刺之理乎大寬身乙各別嚴刑定配以至敬福浪死之冤看證是在洪道允高弼聖等作伴偕欣與重淵無甚間隔竝只嚴刑懲礪爲良如敎
정조 13년
己酉四月十四日卯時上御誠正閣左副承旨與下直守令入侍時左副承旨李書九假注書鄭履綏記事官李宗烈記注官金鳳顯高陽郡守金思義以次進伏訖上曰同副承旨入侍宗烈承命出傳上曰高陽郡守進前思義進奏職姓名上曰曾經幾邑乎思義曰曾已待罪四邑矣上曰本郡民小軍多故今春幸行時特軫其弊減軍額六百名伊後又減二百名矣且朔寧稷還移劃本郡時租一石價以一兩二錢分給民戶此等事皆惕念擧行本郡年年駐蹕處故其所軫念視他有異而碧蹄店極爲凋殘故已令修治下去後亦思存恤之方期於蘇弊之地可也今玆差遣以爾異於他家人故也下去後須盡心奉行也思義先退同副承旨南鶴聞進伏命書九先退上曰召對入侍參贊官申耆侍讀官金熙朝檢討官徐邁修閣臣金祖淳以次進伏命讀節酌通編第二十卷伊川先生年譜熙朝讀自先生名頤止不願仕也邁修讀自元豐八年止國子監條制祖淳讀自先生所定大槪止亦數十條申耆讀自六月上疏止焉用尤藏氏上命陳文義熙朝曰此篇中留心王道四字政好玩味蓋王道云者卽堯舜禹湯文武所以治天下之道而自三代以後此道不行戰國則專尙功利皇漢則雜用伯術假仁於唐文具於宋故程夫子以篤學醇儒有慨於斯滿紙嘉言首及王道而宋宗不能採用皇祐之治止於小康豈非大可惜者哉今我殿下以神聖之姿處君師之位每以堯舜三代之聖自期而恥同於漢唐宋中主則世級雖已降矣風俗雖已漓矣若其崇仁義而敦敎化定制度而立紀綱挽三古之盛做一王之治亶在殿下擧措之間耳繼自今益加聖心凡百事爲動循王道俾程子之嘉謨嘉猷毋爲紙上之空言是臣區區之望也上曰好矣邁修曰篇中有輔養上德四字而下文又繼之曰輔養之道非徒涉書史覽古今而已蓋涉覽之工雖難專廢補養之道初不在是肆古聖王必以誠心典學懋修實德爲補養之要道成湯之敬躋文王之緝熙何莫非實心做去者也今我殿下統承堯舜位處君師好學之誠卓冠百王其於典實學懋實德之工無容更勉而在臣芹曝之誠惟願益加體念焉上曰好矣祖淳曰玉堂所秦甚好而其所謂宋以王道爲文具云者恐未然蓋宋朝諸君皆有寬厚之德而政令注措自近王道無一分粉飾底意但不能克己自强着力做去故以致委靡不振之歎初非徒假虛名以欺後世也若使宋君一皆克己自强則三代之治豈難爲乎克己之工孰非急務而在人君尤不可一時或緩伏望深留聖意上曰其言亦好矣命玉堂閣臣先退上曰右承旨入侍賤臣承命出與右承旨申應顯進伏上曰傳香今已爲之矣祭報府持入上曰傳香承旨馳詣宗廟景慕宮奉審摘奸以來出榻敎上曰張哥殺獄檢驗文案辭語多有不分明處矣申耆曰臣於檢驗文案事竊有愚見適因言端敢此仰達矣獄事之重大莫如殺獄檢案之肯綮專在跋辭凡於一字一句之間亦或有生死立判處而近來檢驗跋辭必欲爲對偶之文一隻則擧實成句一隻則牽合爲說甚至於虛實主客之易眩先後次第之倒置其有乖於欽恤難愼之意者誠可悶矣他餘文案尙可以務其措緊作爲儷偶而檢狀之跋辭題辭則無或拘於近套添入衍字必也從所見直寫成案以爲重人命愼獄體之地恐合事宜矣上曰出擧條申飭可也出擧條上曰缺盆骨注書問於律官以秦賤臣承命回奏以律官不在闕中故使之卽爲待令矣上曰律官參謁近不爲之乎申飭可也上曰同副承旨南鶴聞遞差出榻敎命退諸臣以次退出